Suomi irtisanoi verosopimuksensa Portugalin kanssa 14. kesäkuuta. Portugali päätti perjantaina, ettei se hyväksy sopimusta.

Portugalissa asuu useampi sata suomalaista eläkeläistä. Suomalaisten verovelvollisten kannalta sopimuksen irtisanominen kiristää verotusta. AOP

Suomi alkaa ensi vuoden alusta verottaa Portugalissa asuvia eläkeläisiä, jotka saavat yksityistä eläkettä. Suomi tarjosi Portugalille sopimusta, joka olisi ollut tuonut 3 vuoden siirtymäajan, mutta kun Portugali hylkäsi perjantaina sopimuksen, niin siirtymäaikaa ei tule.

Asiasta kertoi ensimmäisenä Helsingin Sanomat.

Suomi perustelee muutosta sillä, että se ei vastaa Suomen nykyistä verosopimuspolitiikkaa, koska se esimerkiksi rajoittaa Suomen oikeutta verottaa Suomesta Portugaliin maksettuja yksityisiä eläkkeitä.

Suomi pystyy tulevaisuudessa verottamaan Portugalissa asuvien suomalaisten yksityisiä eläkkeitä.

Prosessi on ollut vaivalloinen

Suomi neuvotteli Portugalin kanssa uuden sopimuksen, joka allekirjoitettiin marraskuussa 2016. Eduskunta hyväksyi sopimuksen joulukuussa 2016. Sen sijaan Portugali alkoi harata vastaan. Uutta sopimusta ei annettu maan parlamentin käsiteltäväksi, ja siksi sopimus ei tullut voimaan.

Suomen mukaan vanha sopimus ei ollut enää "tarkoituksenmukainen".

- Nykyinen verosopimus on erityisesti eläkettä koskevan artiklan osalta Suomen verosopimuspolitiikan tavoitteiden vastainen, koska verosopimus rajoittaa Suomen oikeutta verottaa Suomesta Portugaliin maksettuja eläkkeitä, Juha Sipilän (kesk) hallituksen esityksessä todettiin.

490 eläkeläistä 2016

Verohallinnon mukaan Portugaliin maksettiin Suomesta 2016 eläkkeitä yhteensä noin 8,8 miljoonaa euroa. Portugaliin maksetuista eläkkeistä olisi kertynyt Suomelle veroa noin 2,7 miljoonaa euroa.

Eläketurvakeskuksen tietojen mukaan Suomesta Portugaliin maksettu keskimääräinen eläke oli vuoden 2016 lopussa 3 493 euroa kuukaudessa. Yhteensä näitä eläkkeensaajia oli 490 henkilöä.

Portugalissa asuvien suomalaisten verovelvollisten kannalta sopimuksen irtisanominen kiristää verotusta, kun nyt verotuksen ulkopuolella olevat Suomesta maksetut eläkkeet tulevat verotuksen piiriin. Verosopimuksen irtisanominen poistaa eläketulon verotusta koskevan kannustimen muuttaa Portugaliin.

Hallituksen lakiesityksessä arvioidaan, että jatkossa valtio saa Portugaliin maksetuista eläkkeistä vuosittain 3-6 miljoonaa euro veroa vuosittain.

Harvinainen temppu

Verosopimuksen irtisanominen on harvinaista. Lakiesityksen mukaan Suomi ei ole aiemmin irtisanonut verosopimusta ja verosopimusten irtisanominen on myös kansainvälisesti tarkasteltuna harvinaista.

- Tanska on irtisanonut verosopimuksensa Espanjan ja Ranskan kanssa vuoden 2009 alusta lukien. Merkittävin syy oli se, että eläkettä koskevan artiklan osalta ei löytynyt neuvotteluratkaisua, hallituksen viime toukokuisessa esityksessä todettiin